Diari Oficial de la Generalitat Valenciana


Sumari del DOGV 8384, del 17-09-2018 (2018/8430)

RESOLUCIÓ de 21 de juny de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració ambiental i territorial estratègica corresponent a l'expedient 4 3/14-EAE Manises.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8384

Data del DOGV
:   17-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8430


Data del document
:   21-06-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Manises
    * impacte ambiental

RESOLUCIÓ de 21 de juny de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració ambiental i territorial estratègica corresponent a l'expedient 4 3/14-EAE Manises. [2018/8430]  
De conformitat amb l'article 54.8 de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, el qual estableix la publicació en el Diari Oficial de la Generalitat Valenciana de la declaració ambiental i territorial estratègica, resolc:  
  
Publicar en el Diari Oficial de la Generalitat Valenciana la declaració ambiental i territorial estratègica corresponent a l'expedient 43/14-EAE Manises.  
  
«Declaració ambiental i territorial estratègica  
Tràmit: avaluació ambiental i territorial estratègica del Pla especial  
  
Promotor: EMTRE - Entitat Metropolitana de Tractament de Residus  
Autoritat substantiva: Comissió Territorial d'Urbanisme  
Localització: Manises (València)  
Expedient: 43/1224-OZO  
La Comissió d'Avaluació Ambiental, en sessió realitzada el 31 de maig de 2018, va adoptar l'acord següent:  
Vista la proposta de declaració ambiental i territorial estratègica del Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2), en els termes següents:  
L'objecte de la declaració ambiental i territorial estratègica és avaluar la integració dels aspectes ambientals en la proposta del Pla especial subjecte a avaluació ambiental estratègica ordinària conforme a la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana (LOTUP). Per a això verificarà tot el procediment seguit i analitzarà els impactes que es deriven per l'aplicació del Pla especial, i establirà, si escau, les condicions finals que s'hagen d'incorporar-hi abans de la seua aprovació.  
  
Documentació rebuda de l'Entitat Metropolitana de Tractament de Residus (EMTRE)  
El 12 de desembre de 2016 es rep de l'EMTRE la versió preliminar del Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2) (denominat Pla especial metropolità instal·lació de valorització del projecte de gestió «Instal·lació 3» del Pla zonal de residus de les zones III i VIII, en l'anterior nomenclatura) i el seu expedient d'avaluació ambiental i territorial estratègica. Els continguts d'aquests documents són els següents:  
1. Sol·licitud d'emissió de la declaració ambiental i territorial estratègica (DATE) (signada el 30.11.2016), acompanyada de còpia del certificat de la sessió de l'Assemblea de l'EMTRE de 18.11.2016 que aprova la proposta final del Pla especial.  
2. Documents per a l'emissió de la DATE:  
2.1. Documentació administrativa  
a. Informació pública  
b. Còpia de les consultes realitzades  
c. Còpia dels informes i al·legacions rebuts  
d. Contestació a les al·legacions  
e. Certificat d'aprovació de la Proposta final  
2.2. Expedient d'avaluació ambiental:  
a. Estudi ambiental i territorial estratègic (EATE)  
b. Resultat de les consultes, de la informació pública i del Pla de participació pública  
c. Descripció de la integració de les consultes  
d. Justificació de previsions legals  
e. Compliment paràmetres del Pla  
f. Pla de participació pública  
2.3. Document tècnic:  
a. Pla especial metropolità  
i. Documents sense eficàcia normativa  
Memòria informativa  
Memòria justificativa  
Annex I. Paràmetres principals del Pla especial  
Plans d'informació  
ii. Documents amb eficàcia normativa  
- Document refós de les normes urbanístiques  
- Plans d'ordenació  
b. Estudis complementaris:  
i. Estudi d'integració paisatgística  
ii. Estudi d'inundabilitat  
iii. Estudi acústic.  
En data 13 de febrer de 2017 es rep de l'EMTRE notificació de l'aprovació de la contestació a l'al·legació extemporània número 9 presentada per la SDG d'Ordenació del Territori i Paisatge de la Conselleria d'Habitatge, Obres Públiques i Vertebració del Territori, per Resolució núm. 05/2017, de 25 de gener de 2017, de la presidenta de l'EMTRE, que posteriorment va ser ratificada per l'Assemblea de l'EMTRE en data 4 de maig de 2017. La referida al·legació, del Servei d'Infraestructura Verda i Paisatge, en matèria de paisatge, es refereix fonamentalment a les consideracions referents al port de les plantacions que es realitzen sobre les zones verdes de la instal·lació de tractament, amb vista a minimitzar l'afecció paisatgística.  
En data 15 de febrer de 2017, el Servei d'Avaluació Ambiental Estratègica comunica a l'EMTRE que no pot atendre's la sol·licitud d'emissió de la DATE per no disposar en la documentació aportada de la documentació següent:  
- Resolució per l'òrgan competent de l'estudi d'inundabilitat redactat per l'EMTRE  
- Informe de l'òrgan competent respecte de l'afecció a vies pecuàries i, més concretament, respecte de la carrerassa d'Aragó, per l'actuació del Pla especial.  
Amb posterioritat, en data 17 d'abril de 2018 es rep sol·licitud de l'EMTRE per a continuar amb la tramitació de la declaració ambiental i territorial estratègica, una vegada obtinguts l'informe de vies pecuàries i la Resolució de data 28 de març de 2018 de l'estudi d'inundabilitat per la Direcció General d'Ordenació del Territori, Urbanisme i Paisatge.  
  
A. Anàlisi del procés d'avaluació  
Les dates més rellevants del procés d'avaluació ambiental seguit han sigut:  
  
Presentació del document inicial estratègic: 13.05.2014  
Emissió del document d'abast:. 18.12.2014  
Fase de participació pública i consultes de la versió preliminar i EATE:  
Posada a la disposició del públic durant 45 dies, mitjançant publicació en el DOGV (núm. 7837, de 26 juliol 2016), de la versió preliminar del Pla especial, el seu estudi ambiental i territorial estratègic i documentació tècnica. 26/7/2016  
Informe d'al·legacions   
- 1r informe, aprovat per Assemblea EMTRE 18.11.2016  
€ 2n informe, al·legació de la SDG Ordenació del Territori i Paisatge, aprovat per presidenta EMTRE 25.01.2017  
Aprovació de la proposta final del Pla especial 18.11.2016  
Data remissió de la VP del Pla especial, EATE, documentació tècnica i sol·licitud de declaració ambiental i territorial estratègica 17.04.2018  
  
  
Mitjançant oficis individualitzats l'òrgan promotor va realitzar consulta a les administracions públiques afectades, a les empreses subministradores d'aigua, energia elèctrica, gas, telefonia i telecomunicacions i a les persones interessades per un termini de 45 dies des de la publicació en el DOGV.  
En data 2 de maig de 2017 l'EMTRE remet còpia de l'informe del Servei Territorial de Medi Ambient, referent a l'afecció de vies pecuàries. Estima que aquest informe, remés pel promotor, no precisa l'afecció i es considera que no pot entendre's com a definitiu per això s'ha procedit a sol·licitar, per aquest òrgan ambiental, informe al Servei d'Ordenació i Gestió Forestal, en matèria d'afecció a les vies pecuàries en aquest àmbit:  
  
Consulta Informe Administració pública consultada  
16.02.2017 22.09.2017 Conselleria d'Agricultura, Medi Ambient, Canvi Climàtic i Desenvolupament Rural SDG del Medi Natural - Servei d'Ordenació i Gestió Forestal (vies pecuàries)  
  
  
B. Anàlisi de l'estudi ambiental i territorial estratègic  
B.1. Continguts concordes amb l'annex VII de la LOTUP  
L'estudi ambiental i territorial estratègic (EATE) que s'aporta recull el contingut mínim requerit per a aquest document en l'annex VII de la LOTUP.  
B.2. Continguts concordes amb el document d'abast  
L'EATE recull la informació requerida en el document d'abast, emés en data 18 de desembre de 2014.  
En particular, cal destacar, l'aportació de la informació i documentació següents:  
- Estudi d'inundabilitat  
- Estudi acústic  
- Estudi d'integració paisatgística  
- Anàlisi d'afecció a vies pecuàries.  
- Justificació mesurades adoptades per a evitar l'entrada d'aigües pluvials a les instal·lacions i evitar risc de contaminació d'aigües subterrànies.  
- Justificació del balanç i gestió d'aigües en l'àmbit del Pla especial i en el procés industrial.  
- Consideració del risc sísmic.  
- Identificació d'empreses afectades per RD1254/1999, de 16 juliol, pel qual s'aproven mesures de control dels riscos inherents als accidents greus en els quals intervinguen substàncies perilloses.  
- Tractament donat a l'afecció d'infraestructures viàries i elèctriques.  
- Mesures a adoptar per a reduir les afeccions per olors, gasos, sorolls, contaminació i aigües subterrànies.  
- Mesures a adoptar per a reduir les afeccions a l'entorn.  
B.3. Descripció de la proposta del pla especial  
B.3.1. Objectius del Pla especial  
El present «Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2)» pretén:  
1. Complir les disposicions legals que el determinen com l'instrument de planificació adequat per a dur a terme el desenvolupament d'una actuació concreta (instal·lació de valorització) recollida en la seua normativa sectorial, el Pla zonal de residus de les zones III i VIII, aprovat per Ordre del conseller de Medi Ambient de data 01.01.2002 i publicada en el DOGV núm. 4197 de data 25.02.2002, en desenvolupament del Decret 81/2013, de 21 de juny, del Consell, que aprova definitivament el Pla integral de residus de la Comunitat Valenciana (PIRCV).  
  
2. Establir noves determinacions en el sòl no urbanitzable del Pla general d'ordenació Urbana de Manises per a recollir les necessitats de la instal·lació de valorització a desenvolupar, així com de les destinades a elements complementaris necessaris per al correcte funcionament de l'activitat. Es pretén així, l'autorització d'un ús i un aprofitament en sòl no urbanitzable, regulat en la LOTUP, mitjançant la modificació de la normativa del Pla general d'ordenació urbana de Manises.  
  
3. Sotmetre a avaluació ambiental estratègica les previsions contingudes en el Pla especial, complint les sentències de 14 de desembre de 2010, de la Secció Primera de la Sala Contenciosa Administrativa del Tribunal Superior de Justícia de la Comunitat Valenciana i, posteriorment, de 8 de gener de 2014, de la Secció Cinquena de la Sala Tercera Contenciosa Administrativa del Tribunal Suprem, que anul·lava, per ser contrari a dret, l'anterior «Pla especial metropolità de gestió de la «Instal·lació 3» del Pla zonal de residus de les zones III i VIII del terme municipal de Manises».  
Els objectius ambientals que es pretenen amb la nova redacció del Pla especial, és la consideració dels aspectes ambientals i territorials presents en aquest àmbit i l'adopció de les mesures adequades per a establir la compatibilitat d'usos entre els existents i el de la instal·lació de valorització de residus.  
B.3.2. Aproximació a la infraestructura verda  
L'estudi ambiental i territorial estratègic aportat juntament amb el Pla especial, de conformitat amb l'annex VII de la LOTUP, detalla les afeccions ambientals i territorials presents en l'àmbit de la «Instal·lació 3», recull el diagnòstic ambiental de la situació actual i futura amb el desenvolupament de l'actuació, i la valoració dels impactes després de l'adopció de les mesures a adoptar per a previndre, reduir i contrarestar efectes significatius en el medi ambient. Tota la documentació queda igualment representada gràficament en els plans d'informació i de cartografia temàtica que s'hi adjunten.  
B.3.3. Àmbit territorial del Pla especial  
L'àmbit territorial del Pla especial ocupa parcel·les situades en l'extrem sud-oest del terme municipal de Manises que ocupen una superfície de 106.187,89 m², i afectant les parcel·les següents:  
  
Terme municipal Polígon Parcel·les  
Manises 15 50, 53, 54, 56, 57, 58, 64, 70, 73, 95, 91, 105, 106, 107, 108, 54, 83, 84, 85, 97  
(actualment algunes unificades en parcel·la 112)  
  
  
L'àmbit determinat pel Pla correspon a les necessitats de la instal·lació de valorització, així com a les destinades a elements complementaris necessaris per al correcte funcionament de l'activitat.  
  
L'àmbit està limitat al nord per l'àrea de cautela portuària, conseqüència de la proximitat de l'àrea corresponent al Sistema General Aeroportuari. També queda limitat al sud, i de forma natural, per la xarxa local que constitueix el camí de Xest, que discorre paral·lel al límit entre els termes municipals de Manises i Quart de Poblet. A l'oest queda limitat pel terme municipal de Riba-roja de Túria i per la Zona d'Activitats Logístiques, en concret la 2a fase.  
  
B.3.4. Classificació de sòl. Modificacions normatives introduïdes.  
  
El planejament vigent de Manises el constitueix el Pla general d'ordenació urbana aprovat definitivament per la Comissió Territorial d'Urbanisme en data 22 de desembre de 1988 i les seues modificacions.  
  
El sòl en el qual es desenvolupa el «Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2)» està classificat en el vigent PGOU de Manises com a sòl no urbanitzable de protecció agrícola i està regulat en el «Títol dotze. Règim del sòl no urbanitzable, capítol 2n, secció 1a. Sòl no urbanitzable de protecció agrícola, articles 12.9. Caràcter i usos i 12.10. Regulació de l'edificació».  
  
El Pla especial no modifica la classificació del sòl de la zona objecte del pla que continua sent sòl no urbanitzable de protecció agrícola.  
  
El Pla especial modifica les determinacions següents de les normes urbanístiques del PGOU de Manises que aporta mitjançant un text refós dels articles afectats:  
1. Usos permesos en la zona determinada pel Pla especial.  
S'introdueix en el sòl no urbanitzable de protecció agrícola, en l'àmbit delimitat pel Pla especial, un nou ús, el d'instal·lacions destinades al tractament, valorització i gestió de residus sòlids urbans.  
  
S'incorpora aquest nou ús en l'article 12.9, apartat 4, subapartat 9) (de nova creació).  
En el pla d'ordenació PE-O-02 Classificació i qualificació proposada es delimita l'àmbit amb la denominació sòl no urbanitzable de protecció agrícola - Ús compatible tractament de residus.  
2. Condicions de l'edificació en la zona determinada pel Pla especial.  
Es regulen els paràmetres urbanístics de les instal·lacions destinades al tractament, valorització i gestió de residus sòlids urbans.  
S'incorpora aquesta regulació en subapartat de nova creació núm. 4 de l'article 12.10.  
3. Es crea una nova secció, denominada Secció 4a. Condicions particulars del sòl no urbanitzable, que s'incorpora al títol dotze. Règim del sòl no urbanitzable, capítol 2n. Regulació dels usos i l'edificació, amb un nou i únic article, el 12.19. Ús per a instal·lacions destinades al tractament, valorització i gestió de residus sòlids urbans.  
  
En aquest article 12.19 es recullen els condicionants i limitacions que s'han de complir en relació amb l'activitat de tractament, valorització i gestió de residus sòlids urbans, en relació als aspectes següents:  
  
a. Emissions atmosfèriques  
b. Olors  
c. Emissions sonores  
d. Abocaments  
e. Protecció del sòl i de les aigües subterrànies  
f. Residus  
B.3.5. Zonificació del Pla especial i instal·lacions  
Per a atendre les necessitats, la planta de tractament s'estructura en sis àrees:  
- Àrea de recepció i tractament.  
- Àrea de compostatge.  
- Àrea de serveis (edificis i infraestructures auxiliars).  
- Àrea verda.  
- Vials i plataformes.  
En la taula següent s'indiquen les superfícies resultants de la zonificació:  
  
ZONIFICACIÓ SUPERFÍCIE (m²)  
ÀREA RECEPCIÓ I TRACTAMENT 14.873,10  
ÀREA DE COMPOSTATGE 25.333,03  
EDIFICIS AUXILIARS 1.674,44  
ÀREA RECEPCIÓ I TRACTAMENT 8.311,44  
ZONA ENJARDINADA 19.123,29  
VIALS I PLATAFORMES 34.461,19  
ZONA EXTERNA VIÀRIES I PLATAFORMES (NO URB) 1.620,65  
GALERIA DE SERVEIS 1.620,65  
  
  
TOTAL SUPERFÍCIE CONSTRUÏDA (m²) 50.982,76 (A)  
TOTAL SUPERFÍCIE URBANITZADA (m²) 53.584,48   
TOTAL SUPERFÍCIE NO URBANITZADA (m²) 1.620,65   
TOTAL SUPERFÍCIE PARCEL·LA (m²) 106.187,89 (B)  
Coeficient d'ocupació (A/B) 0,48   
  
  
La planta de tractament disposa de les línies necessàries per al tractament dels residus recollits en massa amb una capacitat variable des de 247.000 t/any fins a 350.000 t/any), que es generen en l'Àrea de Gestió V2 (anterior àrea de gestió 1) que s'estén a l'àrea metropolitana de València formada per la ciutat de València i els municipis que componen la comarca de l'Horta, un total de 44 municipis, amb una població servida d'aproximadament 1.533.016 habitants.  
C. Consultes realitzades  
C.1. Fase de posada a la disposició del públic  
En la sessió ordinària de l'Assemblea de l'EMTRE, realitzada en data 23 de juny de 2016, s'adopten els acords següents:  
1. Aprovar la versió preliminar del «Pla especial metropolità instal·lació de valorització del projecte de gestió de la «Instal·lació 3» del Pla zonal 3 (Àrea de Gestió V2)», juntament amb el seu estudi ambiental i territorial estratègic, juntament amb la resta de la documentació tècnica que l'acompanya (estudi acústic, estudi d'integració paisatgística, estudi hidrològic i hidràulic).  
2. Sotmetre l'anterior documentació aprovada a informació pública durant un període de 45 dies, comptats des de la publicació de l'acord en el Diari Oficial de la Generalitat Valenciana. Igualment s'ordena la inserció de l'acord en dos diaris de gran difusió de la província de València. Durant aquest termini tota la documentació aprovada podrà ser examinada per qualsevol persona interessada en format paper en les dependències de l'EMTRE, així com en les dependències de l'Ajuntament de Manises. Igualment, a fi que puguen ser formulades les al·legacions que s'estimen pertinents, tota la documentació tècnica podrà ser consultada en format electrònic en la pàgina web de l'EMTRE.  
  
La informació pública de la versió preliminar del Pla especial es realitza mitjançant anunci en el Diari Oficial de la Generalitat Valenciana (DOGV) número 7837 de 26 de juliol de 2016.  
Resultat de la posada a la disposició del públic: no es presenten al·legacions.  
C.2. Fase de consulta a administracions afectades realitzades per l'òrgan promotor  
En aquesta fase s'ha realitzat consulta a les administracions públiques i entitats subministradores de serveis, del resultat dels quals es reben 9 contestacions o informes, que manquen de rellevància a efectes ambientals a excepció de l'informe del Servei d'Infraestructura Verda i Paisatge, rebut en l'EMTRE en data 22 de desembre de 2016 (al·legació núm. 9).  
  
Detallem, a continuació, les consultes realitzades i els informes rebuts:  
Referent a l'informe del Servei d'Infraestructura Verda i Paisatge (al·legació núm. 9) rebuda en l'EMTRE en data 22 de desembre de 2016, la presidenta de l'Entitat Metropolitana per al Tractament de Residus, adopta la Resolució núm. 35/2017 d'aprovar la contestació que l'equip redactor del Pla especial ha preparat sobre aquest tema Bàsicament, atenent la consideració realitzada pel Servei d'Infraestructura Verda i Paisatge, s'acorda millorar les àrees enjardinades en les zones de recepció de les instal·lacions, on realitzar plantacions d'espècies de port arbori i el seu manteniment per a afavorir l'atenuació de l'impacte estètic.  
L'anterior Resolució núm. 35/2017, és ratificada per l'Assemblea de l'EMTRE en data 4 de maig de 2017.  
  
C.3. Fase de consulta a administracions afectades realitzades per l'òrgan ambiental  
Analitzada la documentació i els informes anteriors, es va considerar necessària la realització de consultes a les subdireccions generals següents:  
  
Consulta Informe Administració pública consultada  
16.02.2017 22.09.2017 Conselleria d'Agricultura, Medi Ambient, Canvi Climàtic i Desenvolupament Rural SDG del Medi Natural - Servei d'Ordenació i Gestió Forestal (vies pecuàries)  
  
  
El Servei d'Ordenació del Territori, en matèria de risc d'inundació (PATRICOVA) remet en data 15 de febrer de 2017 al Servei d'Avaluació Ambiental Estratègica, còpia de l'informe de data 31 de gener de 2017, sol·licitat per l'EMTRE, en relació amb la tramitació de l'estudi d'inundabilitat, redactat en 2015, del Pla especial.  
  
Com a continuació de la tramitació anterior, en data 10 d'abril de 2018, el Servei d'Ordenació del Territori remet al Servei d'Avaluació Ambiental i Territorial Estratègica còpia de la Resolució d'aprovació de l'estudi d'inundabilitat, redactat al març de 2017, de la instal·lació de valorització del projecte de gestió de la Instal·lació 3 del Pla zonal III i VIII de Manises al tram del barranc del Pozalet a Manises (València).  
  
A) Afecció vies pecuàries: Informe del Servei d'Ordenació i Gestió Forestal de 22.02.2017  
Referent a la possible afecció del Pla especial sobre vies pecuàries, el Servei d'Ordenació i Gestió Forestal remet informe de la Unitat de Vies Pecuàries del Servei Territorial de Medi Ambient, en el qual informa que les instal·lacions de valorització del Projecte de gestió de la Instal·lació 3 del Pla zonal 3 (Àrea de Gestió V2) limiten però no afecten la via pecuària carrerada d'Aragó i la carrerassa d'Aragó, per la qual cosa aquest projecte no generarà efectes significatius sobre aquestes vies pecuàries.  
B) Afecció per risc d'inundabilitat  
B.1. Informe del Servei d'Ordenació del Territori de 15.02.2017 al primer estudi d'inundabilitat (març 2015)  
En l'informe, rebut en data 15 de febrer de 2017, el Servei d'Ordenació del Territori posa de manifest les consideracions realitzades per l'organisme de conca, Confederació Hidrogràfica del Xúquer, al primer estudi d'inundabilitat del Pla especial, redactat al juliol de 2015, que l'EMTRE aporta per a la seua tramitació.  
Sobre el referit estudi d'inundabilitat (juliol 2015) informa el Servei d'Ordenació del Territori en sentit desfavorable, per no complir el que s'estableix en la normativa del Pla d'acció territorial de caràcter sectorial sobre prevenció de riscos d'inundació en la Comunitat Valenciana (PATRICOVA), i indica els aspectes que han de ser recollits i incorporats a l'estudi d'inundabilitat per a esmenar les deficiències ressenyades en l'informe.  
B.2. Resolució de 28 de març de 2018, de l'estudi d'inundabilitat de la instal·lació de valorització del projecte de gestió de la Instal·lació 3 del Pla zonal III i VIII de Manises al tram del barranc del Pozalet a Manises (València), redactat al març de 2017  
Redactat un segon estudi d'inundabilitat, en data març de 2017, i havent informat prèviament, en data 30 de gener de 2018, la Comissària d'Aigües de la Confederació Hidrogràfica del Xúquer, el director general d'Ordenació del Territori, Urbanisme i Paisatge resol, en data 28 de març de 2018, aprovar l'estudi d'inundabilitat de la instal·lació de valorització del projecte de gestió de la Instal·lació 3 del Pla zonal III i VIII de Manises al tram del barranc del Pozalet a Manises (València) per considerar que la tramitació seguida és correcta, la documentació de l'estudi d'inundabilitat s'estima completa de conformitat amb el que requereix el PATRICOVA, els càlculs hidrològics i hidràulics i les cartografies finals de l'estudi d'inundabilitat es consideren adequats i es confirma amb això que les parcel·les objecte del projecte no són inundables, no s'afecta tercers i s'incorpora, com a mesura correctora, la realització d'un mur perimetral d'un metre d'alçària que s'interromp en la via d'accés que té cert pendent fins a pujar a la cota requerida,  
  
D. Anàlisi de la previsió dels impactes significatius per l'aplicació del pla  
Analitzada la proposta final del Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2) amb la documentació complementària aportada, i considerant els informes rebuts, cal indicar:  
  
A) Adequació del Pla especial a les afeccions i riscos mediambientals i territorials presents en l'àmbit de l'actuació:  
L'àmbit territorial en el qual s'executa la instal·lació de tractament de residus no afecta espais protegits (RN2000, parcs naturals, microreserves) per instruments de planificació ambiental, ni sòls forestals.  
  
Els principals problemes derivats de la implantació del Projecte de gestió «Instal·lació 3» en l'àmbit proposat, que van ser identificats en el document d'abast de l'estudi ambiental i territorial del Pla especial emés en data 18 de desembre de 2014, han sigut adequadament considerats en el Pla especial.  
- L'estudi d'inundabilitat (març 2017) ha justificat que no existeix afecció per risc d'inundabilitat en les parcel·les en què queda instal·lada la Instal·lació 3, que inclou com a mesura correctora, per a evitar l'afecció a les instal·lacions, la de realitzar un tancament amb mur d'1 metre d'alçària sobre el terreny.  
- No existeix, tal com recull l'informe del Servei d'Ordenació i Gestió Forestal, rebut en data 22 de setembre de 2017, afecció a les vies pecuàries de la carrerada d'Aragó i carrerassa d'Aragó.  
- D'altra banda, s'han previst els accessos adequats per a la circulació de vehicles amb destinació a la planta de valorització, que no suposa una afecció significativa al sistema viari existent en l'àmbit.  
- Les edificacions de la planta de valorització s'han classificat i justificat segons la vigent Norma de Construcció Sismoresistent (NCSR-02).  
- Sí que s'han considerat, adequadament, les reposicions necessàries a les línies d'alta tensió que creuen l'àmbit del Pla especial.  
- No existeix afecció a l'àrea de cautela de l'aeroport de València.  
- En relació amb el risc de contaminació d'aigües subterrànies es justifica que les instal·lacions compten amb sistemes de control d'abocaments i de gestió de les diferents aigües que es distingeixen dins dels processos de l'activitat. Els diferents circuits hidràulics es troben suficientment dimensionats i protegits per a reduir el risc d'abocaments o fugides incontrolades.  
B) Respecte dels efectes que la Instal·lació 3 puga produir sobre el medi ambient:  
El Pla especial proposa i adopta una sèrie de mesures tendents a minimitzar les afeccions que l'activitat de tractament de residus puga suposar sobre el medi ambient.  
- En relació amb l'emissió de gasos i olors derivades dels processos de tractament dels residus s'indica, en primer lloc, que aquests processos es realitzen en edificacions tancades, s'ha dissenyat un sistema d'aspiració i una posterior depuració de l'aire (biofiltres), amb la finalitat d'evitar les emissions d'aire viciat a l'exterior de la instal·lació.  
  
Els focus emissors estaran condicionats per a poder realitzar mesuraments tant dels gasos com de les partícules, amb aquest fi es compta amb un programa de control i vigilància d'emissions atmosfèriques, en el qual s'estableixen els paràmetres i la freqüència dels controls a realitzar, de conformitat amb la normativa vigent. Cal indicar que en l'art. 12.19 del text refós de les normes urbanístiques (de nova creació pel Pla especial) s'esmenta l'Ordre 18 d'octubre de 1976, sobre prevenció i correcció de la contaminació industrial de l'atmosfera, que va ser derogada pel Reial decret 100/2011, de 28 de gener.  
  
- Respecte als sorolls generats en els processos de tractament, s'aporta estudi acústic en el qual es justifica que les emissions sonores no superaran els límits establits per la Llei 7/2002, de 3 de desembre,de la Generalitat, de protecció contra la contaminació acústica, per a instal·lació de tipus industrial, i s'estableix la realització d'auditories acústiques, almenys cada cinc anys, de conformitat amb el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. No obstant això, no s'aporta, tal com es requeria en el document d'abast, informe de l'administració sectorial competent en la matèria, per la qual cosa no pertoca pronunciar-se sobre l'adequació de l'estudi acústic a la normativa en vigor i la idoneïtat de les mesures proposades, més enllà de la consideració, en principi, favorable dels resultats recollits en aquest estudi.  
  
- Respecto al balanç d'aigües i recursos hídrics necessaris, el Pla especial justifica la demanda hídrica i la destinació i tractament de les diferents aigües que es reben i generen en la planta. En aquest sentit, els informes rebuts de la Confederació Hidrogràfica del Xúquer posen de manifest que l'activitat no suposa efectes significatius sobre el medi ambient des de l'àmbit de les seues competències.  
- No existeix afecció significativa a la fauna i la vegetació de l'àmbit en què se situa la planta de tractament. Es justifica que es tracta d'una zona antropitzada per les importants vies de comunicació i els usos industrials i logístics pròxims, amb usos agrícoles en l'entorn, on no s'ha detectat la presència d'individus catalogats com d'especial interés o en perill d'extinció. Referent a això, el Pla especial indica que per a evitar la presència de fauna oportunista (aus i mamífers) en l'entorn de la planta es fixa, com a criteri de disseny de la instal·lació, realitzar les operacions de càrrega i descàrrega sempre en nau tancada i amb les portes tancades.  
- En relació amb els abocaments que es produeixen en la planta, el Pla especial estableix la regulació del tractament dels diferents abocaments entre la qual cal destacar les següents consideracions:  
· El Pla especial estableix en la nova Secció 4a, Condicions particulars del sòl no urbanitzable, article 12.19, Ús per a instal·lacions destinades al tractament, valorització i gestió de residus sòlids urbans, la legislació a la qual queda subjecta l'activitat i, en particular, el tractament dels diferents residus generats. No obstant això, advertim que es fa referència a la normativa següent que ha sigut derogada:  
  
· Llei 10/1998, 21 abril, derogada per l'apartat 1 de la disposició derogatòria única de la Llei 22/2011, de 28 de juliol, de residus i sòls contaminats (BOE 29 juliol) el 30 de juliol de 2011.  
· Reial decret 653/2003, de 30 de maig, sobre incineració de residus. Derogat pel Reial decret 815/2013, de 18 d'octubre.  
· Llei 16/2002, d'1 de juliol, de prevenció i control integrats de la contaminació, derogada pel Reial decret legislatiu 1/2016, de 16 de desembre.  
· Respecte als rebutjos i residus generats en la planta de tractament, es destinaran a gestor autoritzat, i es prioritzarà la valorització d'aquests com a destinació. Quan no siguen susceptibles de valorització d'acord amb les millors tècniques disponibles, es destinaran a eliminació de residus, conforme a l'article 18 de la Llei 10/2000, de 12 de desembre, de residus de la Comunitat Valenciana, i al Pla zonal de residus de les zones III i VIII.  
· Els residus no valoritzables obtinguts s'eliminaran d'acord amb el Reial decret 1481/2001, de 27 de desembre, pel qual es regula l'eliminació de residus mitjançant depòsit en abocador, i la Decisió del Consell 2003/33/CE, de 19 de desembre de 2002, per la qual s'estableixen els criteris i procediments d'admissió de residus en abocadors.  
  
· El material de rebuig de la planta de tractament i selecció és embalat i carregat en vehicles adequats per a la seua transferència a la instal·lació d'eliminació situada en terme municipal de Dos Aguas.  
· El tractament (biològic, ultrafiltració i osmosi inversa) de les aigües residuals i lixiviats en la depuradora donen lloc a un efluent d'una qualitat tal que es recircula al depòsit d'aigua de procés i dos corrents residuals: els llots del biològic, separats en l'etapa d'ultrafiltració que s'incorporen al procés de compostatge i el concentrat (rebuig) del procés d'osmosi que es gestionarà externament.  
· Després del procés de compostatge, el material estarà sotmés quant a exigències de qualitat i en els altres aspectes, a la normativa específica sobre fertilitzants i afins. Per a això haurà d'inscriure's en el registre de productes fertilitzants del ministeri competent en agricultura.  
  
- Afecció al patrimoni cultural. L'informe de la Direcció General de Cultura, rebut en data 12 de desembre de 2014, posa de manifest que, mitjançant escrit de la Direcció General de Patrimoni Cultural Valencià de data 9 de març de 2007, es va informar favorablement als efectes patrimonials l'actuació del Pla especial, informe que segueix vigent en l'actual tramitació ambiental.  
- Afecció al paisatge. El Servei d'Infraestructura Verda i Paisatge va emetre informe, rebut en data 16 de desembre de 2014, en el qual s'indicava que en data 2 d'octubre de 2007 ja es va informar favorablement sobre l'estudi d'integració paisatgística elaborat en la tramitació del Pla especial en aquell moment, de tal manera que no es considera necessari que en el Pla especial que ara es tramita s'elabore un nou instrument de paisatge, i es considera vàlid l'aportat al juliol de 2007.  
  
No obstant això, en l'al·legació núm. 9 rebuda en l'EMTRE en data 22 de desembre de 2016, en la fase de consultes de l'actual Pla especial, el Servei d'Infraestructura Verda i Paisatge incideix en la necessitat de «complementar i millorar les plantacions realitzades amb espècies de port elevat i ràpid creixement en els àmbits en els quals siga possible i, en tot cas, estudiar la millora de les vores de l'actuació, on s'haurien de realitzar plantacions d'arbrat d'alineació, a l'extradós o a l'intradós de la tanca, en funció de la disponibilitat dels terrenys necessaris».  
  
Aquesta consideració és recollida per l'EMTRE.  
Considerant les afeccions sobre l'àmbit del Pla especial cal estimar adequada la implantació en les parcel·les triades, ja que:  
- Les afeccions i riscos ambientals han sigut convenientment considerats, analitzats i, si escau, contrarestats, no hi ha afeccions significatives que facen incompatible la instal·lació en aquesta ubicació.  
  
- L'ús al qual es destina la Instal·lació 3 resulta compatible amb els usos (industrial i agrícola) existents en l'entorn pròxim a aquest àmbit.  
  
Pel que fa als impactes que genera l'activitat, es considera:  
  
- S'han pres les mesures adequades per a minimitzar els efectes adversos sobre el medi ambient, es destaquen les mesures per a protecció enfront de la contaminació de sòls i aigües subterrànies, control d'emissions a l'atmosfera, control de sorolls, reducció d'olors i gasos, aprofitament de recursos hídrics i reutilització d'aigües tractades.  
  
- L'activitat proposada redunda clarament en efectes favorables sobre el medi ambient pel tractament de residus, la reutilització i reciclatge de residus, així com la valorització d'aquests.  
E. Accions de seguiment de l'aplicació del planejament  
En l'apartat 11. Mesures previstes per a previndre, reduir i contrarestar qualsevol efecte significatiu en el medi ambient de l'estudi ambiental i territorial estratègic (EATE) del Pla especial es descriuen les mesures preventives i correctores a adoptar, tant en fase de construcció com en la fase d'explotació de la instal·lació que fan referència a les disposicions i determinacions a considerar en relació amb l'afecció al sòl (evitar la contaminació i la pèrdua de la capacitat agrològica dels terrenys), la contaminació atmosfèrica (per pols, olors i gasos), la contaminació acústica, l'afecció a les aigües subterrànies i superficials, la fauna oportunista, l'afecció paisatgística i la seua mitigació i la mobilitat requerida per l'activitat.  
En l'apartat 13. Descripció de les mesures previstes per al seguiment de l'EATE es proposen els indicadors a utilitzar per al seguiment del compliment de les determinacions, previsions i objectius del Pla especial.  
F. Acord d'emissió. Determinacions finals  
De conformitat amb el que es disposa en l'art. 54 de la LOTUP, d'acord amb els fonaments que s'han exposat, es proposa donar la conformitat a la proposta de declaració ambiental i territorial estratègica del Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2) presentada per l'Entitat Metropolitana de Tractament de Residus (EMTRE), la qual s'haurà d'acompanyar del present document, així com incorporar al Pla especial, abans de la seua aprovació definitiva, les determinacions següents:  
1. La redacció definitiva del Pla especial preveurà:  
1.1. En el text refós de les normes urbanístiques del Pla general d'ordenació urbana de Manises l'establiment d'una zona d'influència de 500 metres lineals, comptats des de qualsevol punt del perímetre de la Instal·lació 3, en què es restringisca l'ús residencial i les activitats terciàries de nova implantació que comprometen el funcionament de la planta de tractament de residus, en compliment de la Directriu 132 de l'Estratègia Territorial de la Comunitat Valenciana i de l'article 14 del Decret 81/2013, de 21 de juny, del Consell, d'aprovació definitiva del Pla integral de residus de la Comunitat Valenciana.  
  
1.2. El Pla d'ordenació de classificació i qualificació recollirà la delimitació de la Instal·lació 3 i la zona d'influència de 500 metres.  
1.3. Es corregirà en el text refós definitiu de les normes urbanístiques del PGOU de Manises la referència a la normativa derogada esmentada en aquesta proposta i se substituirà, si escau, per la respectiva normativa en vigor. En particular, es corregiran les referències a la normativa derogada següent:  
- Ordre 18 d'octubre de 1976, sobre prevenció i correcció de la contaminació industrial de l'atmosfera, que va ser derogada pel Reial decret 100/2011, de 28 de gener.  
- Llei 10/1998, 21 abril, derogada per l'apartat 1 de la disposició derogatòria única de la Llei 22/2011, de 28 de juliol, de residus i sòls contaminats (BOE 29 juliol) el 30 de juliol de 2011.  
- Reial decret 653/2003, de 30 de maig, sobre incineració de residus. Derogat pel Reial decret 815/2013, de 18 d'octubre.  
- Llei 16/2002, d'1 de juliol, de prevenció i control integrats de la contaminació, derogada per Reial decret legislatiu 1/2016, de 16 de desembre.  
2. Amb caràcter previ a l'aprovació definitiva se sol·licitarà informe de l'òrgan competent en matèria de contaminació acústica respecte a l'estudi acústic del Pla especial, i es recolliran, si escau, les determinacions que es deriven del dit informe.  
La declaració ambiental i territorial estratègica conté les determinacions finals de caràcter ambiental que han d'incorporar-se al Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2), sense perjudici de qualssevol altres que s'establisquen en els informes i/o autoritzacions que li siguen aplicables. La declaració ambiental i territorial estratègica és preceptiva i determinant i ha de ser tinguda en compte immediatament abans de l'aprovació definitiva. La declaració ambiental i territorial estratègica ha de figurar com a document integrant de la documentació definitiva del Pla especial.  
Aquesta declaració ambiental i territorial estratègica es publicarà en el Diari Oficial de la Generalitat Valenciana i es posarà a la disposició del públic en la pàgina web de la Conselleria.  
La declaració ambiental i territorial estratègica perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha procedit a l'adopció o aprovació del Pla especial en el termini màxim de dos anys des de la publicació.  
Òrgan competent  
La Comissió d'Avaluació Ambiental és l'òrgan competent per a emetre la declaració ambiental i territorial estratègica a què es refereix l'article 54.6 de la 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.1 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista de quant antecedeix, la Comissió d'Avaluació Ambiental, acorda: emetre la declaració ambiental i territorial estratègica del Pla especial metropolità instal·lació de valorització del projecte de gestió «Instal·lació 3» del Pla zonal de residus 3 (Àrea de Gestió V2), i hauran d'incorporar-se al Pla les determinacions finals assenyalades.  
  
Notificar als interessats que contra la present resolució, per no ser un acte de definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que es notifica perquè se'n prenga coneixement i als efectes oportuns.  
El que se certifica abans de l'aprovació de l'acta corresponent i a reserva dels termes precisos que se'n deriven, conformement ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
València, 6 de juny de 2018.- El secretari de la Comissió d'Avaluació Ambiental: José del Valle Arocas.»  
  
València, 21 de juny de 2018.- El director general de Medi natural i d'Avaluació Ambiental: Antoni Marzo i Pastor.